
Történelmi napciklusok epocháinak rekonstrukciója proxy adatok alapján

A Földünket érő kozmikus sugárzás fluxusa és a napaktivitás közvetlen mérőszámát jelentő foltcsoportszám közötti antikorreláció jól ismert. A köztük lévő kapcsolat alapot szolgáltat a közel 11 éves periódusidejű napciklusok történelmi időkre vonatkozó rekonstrukciójához. Az alacsony földrajzi szélességeken észlelt sarki fény megfigyelések további adattal szolgálnak ezen rekonstrukciók helyességének ellenőrzésére.
Dolgozatomban különféle proxy adatok felhasználásával megkísérelem rekonstruálni a Spörer- és Maunder-minimumok közötti hozzávetőlegesen évszázados hosszúságú időszak napciklusainak minimum és maximum epocháit.
Az általam empirikusan meghatározott legjobbnak ígérkező szűrési eljárás alapját 10Be fluxus adatok képezik. A módszer kalibrációját foltcsoportszám adatokkal végeztem az 1700 és 1994 közötti időszakra vonatkozóan.
Ezt követően a rekonstrukció eredményeit összevetettem Usoskin et al. [2021] és Fogtmann-Schulz et al. [2019] 14C adatokon végzett napciklus rekonstrukciójának epocháival, továbbá a Křivský és Pejml [1988] által összegyűjtött alacsony földrajzi szélességeken megfigyelt sarki fény észlelésekkel.
A rekonstruált napciklusok számozásához bevezetem a Tn jelölést, ahol T az első távcsővel megfigyelt napciklust jelenti (,,teleszkópikus''), míg n az ehhez képesti napciklusok számát.
A 16. századra vonatkozóan 6 darab egymást követő (T-3-tól T+2-ig) napciklus epocháit sikerült rögzítenem, ahol az általam vizsgált proxy adatsorok egyezést mutatnak. Ezenkívül arra a következtetésre jutottam, hogy a főminimumok előtti és utáni időszakokra nézve a napciklus rekonstrukció bizonytalanná válik megnehezítve az önálló Schwabe-ciklusok pontos beazonosítását.



